

**DAUGAVPILS DOME**

K. Valdemāra iela 1, Daugavpils, LV-5401, tālr. 65404344, 65404365, fakss 65421941

e-pasts info@daugavpils.lv www.daugavpils.lv

# L Ē M U M S

Daugavpilī

2021.gada 2.septembrī **Nr.558**

(prot.Nr.36, 4.§)

# Par izglītojamo ēdināšanas nodrošināšanu

# attālināta izglītības ieguves procesa laikā 2021./2022.mācību gadā

Pamatojoties uz likuma “Par pašvaldībām” 15.panta pirmās daļas 4.punktu, 21.panta pirmās daļas 27.punktu, Ministru kabineta 2020.gada 9.jūnija noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 40.24 punktu, Daugavpils pilsētas domes Finanšu komitejas2021.gada 2.septembra atzinumu, atklāti balsojot: PAR – 14 (I.Aleksejevs, P.Dzalbe, A.Gržibovskis, L.Jankovska, I.Jukšinska, V.Kononovs, N.Kožanova, M.Lavrenovs, J.Lāčplēsis, I.Prelatovs, V.Sporāne-Hudojana, I.Šķinčs, M.Truskovskis, A.Vasiļjevs), PRET – nav, ATTURAS – nav, **Daugavpils dome nolemj:**

1. Noteikt, ka izglītojamo ēdināšana attālināta izglītības ieguves procesa laikā vispārējās pamatizglītības un vispārējās vidējās izglītības iestāžu 1.-6.klasēs un Daugavpils Stropu pamatskolas – attīstības centra 1.-9.klasēs tiek nodrošināta pārtikas pakas veidā, iestādei sadarbojoties ar ēdināšanas pakalpojuma sniedzēju vai patstāvīgi.
2. Noteikt, ka izglītojamo ēdināšanas izmaksas attālinātā izglītības ieguves procesa laikā vispārējās pamatizglītības un vispārējās vidējās izglītības iestāžu 7.-12.klasēs tiek kompensētas bezskaidras naudas veidā uz viena no izglītojamā vecāku kontu kredītiestādē pēc aprēķina EUR 1,42 par katru attālināto mācību dienu. Minēto klašu izglītojamajiem, kuriem ir tiesības saņemt bezmaksas launagu saskaņā ar Daugavpils domes saistošajiem noteikumiem, papildus tiek kompensētas EUR 0,71 par katru attālināto mācību dienu. Kompensāciju pārskaita līdz nākamā kalendāra mēneša beigām par iepriekšējo kalendāra mēnesi.
3. Pārtikas paku piegādi organizē attiecīgā izglītības iestāde. Daugavpils pilsētas Izglītības pārvalde administrē ēdināšanas izmaksu kompensēšanu un nosaka kārtību, kādā izglītības iestāde iesniedz pieteikumus par ēdināšanas izmaksu kompensēšanu gadījumos, ja ir pieņemts izglītības iestādes direktora lēmums par izglītības procesa īstenošanu attālināti izglītojamam vai izglītojamo grupai/klasei.
4. Noteikt, ka pārtikas pakas izmaksas, ņemot vērā izglītojamo ēdināšanas organizēšanu izglītības iestādē, atbilst publiskā iepirkuma rezultātā noslēgtajam ēdināšanas pakalpojuma līgumam vai Daugavpils pilsētas domes 2013.gada 12.decembra lēmumam Nr.596 “Par ēdināšanas maksu”. Daugavpils Stropu pamatskolā – attīstības centrā pārtikas pakas izmaksas ir 2 EUR mācību dienā.
5. Noteikt, ka pārtikas pakas saturs un uztura normas atbilst Ministru kabineta 2012.gada 13.marta noteikumos Nr.172 “Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” noteiktajām prasībām.
6. 1.-6. klašu izglītojamajiem, kuru ģimenei ir noteikts trūcīgas vai maznodrošinātas ģimenes statuss, pārtikas pakas saturā tiek nodrošināti arī launagam paredzētie produkti, ņemot vērā starp Daugavpils pilsētas pašvaldības iestādi „Sociālais dienests” un attiecīgo pakalpojumu sniedzēju noslēgtajā līgumā noteiktās izmaksas.

# Lēmums piemērojams izglītojamo ēdināšanas nodrošināšanai attālināta izglītības ieguves procesa laikā ar 2021.gada 1.septembri.

Domes priekšsēdētāja 1.vietnieks *(personiskais paraksts)* A.Vasiļjevs